La ciutat de Durham (Carolina del Nord, EUA) vol emprar estratègies pròpies de les ciències de la conducta per aconseguir el canvi modal en la mobilitat dels seus residents, del vehicle privat al transport públic a modes suaus.
La ciutat de Durham (uns 230.000 habitants) va ser una de les nou premiades al Mayors' Challenge de 2018, convocat per Bloomberg Philanthropies a fi de trobar solucions innovadores a qüestions locals urgents.
Durham hi concorria amb els seus mètodes de baix cost per reduir l'ús del vehicle particular en els desplaçaments de mobilitat obligada.
En els propers tres anys, la ciutat emprarà els diners del guardó (un milió de dòlars) per mirar d'afermar el canvi modal en la mobilitat laboral amb destinació al centre de la ciutat: del vehicle privat al transport públic o als modes suaus.
I per fer-ho, la ciutat seguirà aplicant el concepte de nudge (incentiu, empenteta...) que ha estat utilitzant d'un temps ençà.
En col·laboració amb diversos ocupadors, la ciutat ha assajat, durant sis mesos d'aquest 2018, dues estratègies, l'objectiu de les quals, força modest a priori, era aconseguir reduir d'un 5% (uns vuit-cents vehicles) els trajectes en cotxe particular ocupat per una sola persona amb destinació al centre de la ciutat.
Els dos programes es van aplicar, en total, a 1.586 treballadors del downtown.
En una d'aquestes dues aproximacions, l'Administració municipal enviava correus electrònics als participants (voluntaris), amb rutes personalitzades per arribar a la feina des dels seus domicilis; les rutes incloïen possibles trajectes en bicicleta, en autobús públic de la companyia municipal GoDurham i a peu.
També incorporaven comparacions de temps estimats de trajecte, i un llistat amb els avantatges de les alternatives proposades (en termes de pèrdua de pes, estalvi de combustible i guany de temps derivat, per exemple, de poder deixar de cercar aparcament –en aquest sentit, cal assenyalar, la ciutat disposa de prop de vint mil places d'aparcament al centre urbà, i aviat se'n sumaran uns quants centenars més: però s'intenta, si més no, evitar que els cotxes amb destinació al downtown de Durham vagin ocupats per una sola persona).
Un mapa de rutes personalitzades (© City of Durham)
En l'altra estratègia es va optar per mètodes d'economia clàssica: la ciutat va organitzar una loteria per als empleats municipals, que podien guanyar un premi en metàl·lic, setmanal, de 163 dòlars si optaven per agafar l'autobús de GoDurham per anar a la feina.
Com s'ha apuntat, les dues aproximacions se servien del concepte de nudge, utilitzat en ciències de la conducta per designar els estímuls positius, en forma de recompensa, que, acompanyats d'altres mètodes i indicacions indirectes, poden fer que les persones modifiquin la seva presa de decisions en el sentit que s'estima més desitjable.
En totes dues estratègies, investigadors en ciències de la conducta de la Duke University (radicada a la mateixa Durham) van ajudar les autoritats municipals a dissenyar les polítiques d'incentiu a implantar: s'entén que en principi, i en general, la gent té intenció d'adaptar la seva conducta a allò que pot resultar bo i útil per a la societat, però els hàbits adquirits poden interferir en aquestes bones intencions.
En aquest sentit, l'estratègia de les rutes personalitzades contribuïa a trencar la barrera entre intenció i conducta; pel que fa a la loteria, les ciències del comportament dicten que les persones tendeixen a sobrevalorar les oportunitats de guany, i l'estratègia no va fer sinó aplicar aquesta constatació a un intent d'encoratjar conductes favorables al conjunt de la societat.
Segons el batlle de Durham, els resultats d'ambdues aproximacions van superar les expectatives: en el cas dels mapes de ruta personalitzats, la quota de treballadors que es desplaçaven al centre urbà sols i en vehicle privat es va reduir en un 12%, en comparació amb aquells que no havien rebut els mapes, segons enquestes dutes a terme un cop conclosa l'actuació.
Pel que fa als participants que van rebre les rutes personalitzades i que a més eren elegibles per a la loteria, la disminució dels viatges laborals individual en cotxe va ser del 16%.
En total, doncs, es va superar l'objectiu inicial de fer disminuir d'un 5% els trajectes de mobilitat laboral en vehicle particular amb un sol ocupant.
Com s'ha apuntat, amb el premi de Bloomberg Philanthropies la ciutat de Durham es proposa seguir aplicant aquesta mena d'estratègies i ampliar-ne l'abast.
El primer objectiu és reduir d'un 5% els vehicles amb un sol ocupant a tota la ciutat, no només al centre urbà: per aconseguir-ho, a més de les tècniques de nudge, la ciutat confia també en les actuacions que està duent a terme en la millora del servei de bus GoDurham, i en una eventual implantació del metro lleuger, en un termini més llarg.
Difusió d'informació i comunicació de plans i projectes i d'altres actuacions del departament, Sistemes de suport a la presa de decisions, Dimensió social de la mobilitat, Comportament social vinculat al territori i al medi ambient, Orientació a l'usuari, Mitigació, Indicadors de mobilitat